**POROČILO O DELU MEDOBČINSKE UPRAVE OBČIN ŠEMPETER-VRTOJBA, RENČE-VOGRSKO, MIREN-KOSTANJEVICA IN VIPAVA ZA OBDOBJE**

**od 1.1.2014 do 31.12.2014**

**Inšpekcija in redarstvo**

Medobčinska uprava občin Šempeter-Vrtojba, Renče-Vogrsko in Miren-Kostanjevica je bila ustanovljena z Odlokom o ustanovitvi organa skupne občinske uprave Medobčinska uprava občin Šempeter-Vrtojba, Renče-Vogrsko in Miren-Kostanjevica (Ur. l. RS št. 112/08 in 24/2010) konec leta 2008, delovati pa je začela 15. Aprila 2009.

Na željo Občine Vipava, da se priključi obstoječi medobčinski upravi, so z Odlokom o prenehanju veljavnosti Odloka o ustanovitvi organa skupne občinske uprave Medobčinska uprava občin Šempeter-Vrtojba, Renče-Vogrsko, Miren-Kostanjevica (Ur. l. RS, št. 112/08 in 24/2010 z dne 24.12.2012 in Uradno glasilo Občine Renče-Vogrsko, št. 13/2012)ter odlokom o ustanovitvi skupne občinske uprave Medobčinska uprava občin Šempeter-Vrtojba, Renče-Vogrsko, Miren-Kostanjevica in Vipava (Ur. l. RS, št. 103/2012, z dne 24.12.2012 in Uradno glasilo Občine Renče-Vogrsko, št. 13/2012) ustanovile Medobčinsko upravo Šempeter-Vrtojba, Renče-Vogrsko, Miren-Kostanjevica in Vipava (v nadaljevanju MU), ki je začela delovati dne 1.1.2013.

Trenutno so v MU zaposleni vodja, ki je hkrati inšpektor, inšpektor za ceste, komunalne in druge zadeve iz pristojnosti občinskih odlokov, trije občinski redarji in svetovalka. Zaradi razširitve medobčinske uprave na območje Občine Vipava opažamo, da bi za uspešno in učinkovito delovanje MU v nadaljevanju bila zelo dobrodošla zaposlitev dodatnega občinskega redarja, ki je že predvidena v sistemizaciji delovnih mest v MU. Ta potreba se je zlasti pokazala v poletnih mesecih, ko je bil občinski redar na daljši odsotnosti, drugi pa je bil na koriščenju letnega dopusta, tako, da je dela na celotnem območju opravljal samo eden občinski redar in zaradi tega nismo mogli vzpostaviti učinkovitega nadzora celotnega območja našega delovanja. Občinam predlagamo, da premislijo in se odločijo o tem predlogu.

Medobčinska uprava je v letu 2014 pripravila in poslala zahtevek za sredstva na podlagi katerega bo **Občina Renče-Vogrsko od države za delovanje MU za leto 2013 prejela 21.186,34 EUR**. Prvi del nakazila v višini 8.474,54 EUR je že prejela, drugi del v višini 12.711,80 EUR pa mora država nakazat občini do 30.1.2015. Občina Šempeter-Vrtojba bo prejela 29.944,48 EUR, Občina Miren-Kostanjevica 23.200,25 EUR, Občina Vipava pa 26.402,36 EUR. **Skupna poraba MU** v letu 2013 je bila 217.321,60 EUR, **v letu 2014 pa 189.449,94 EUR**, zahtevek za leto 2014 bomo posredovali na Ministrstvo za pravosodje sektor za lokalno samoupravo do 31.03.2015.

Medobčinska inšpekcijska in redarska služba je v obdobju od 01.01.2014 do 31.12.2014 na območju **OBČINE RENČE-VOGRSKO** obravnavala skupno **967** **zadev**, ki so v nadaljevanju specificirane v **Tabeli 1**, **Tabeli 2 in Tabeli 3**.

**Tabela 1:**

**Redarska služba – število zadev v letu 2014**

|  |  |  |  |  |  |
| --- | --- | --- | --- | --- | --- |
|  | **OBČINA ŠEMPETER-VRTOJBA** | **OBČINA RENČE-VOGRSKO** | **OBČINA MIREN-KOSTANJEVICA** | **OBČINA VIPAVA** | **SKUPAJ** |
| UREJANJE RASTLINJA (OBREZOVANJE) | 46 | 9 | 6 | 1 | 62 |
| RAVNANJE Z ODPADKI | 5 | 1 | 8 | 2 | 16 |
| ORANJE | 0 | 0 | 0 | 0 | 0 |
| ŽIVALI IN ŽIVALSKI IZTREBKI (ZAP. ŽIVALI) | 5 | 0 | 0 | 0 | 5 |
| ZAPUŠČENA VOZILA | 11 | 2 | 4 | 4 | 21 |
| OGLAŠEVANJE IN PLAKATIRANJE | 4 | 2 | 3 | 1 | 10 |
| UPORABA JAVNE POVRŠINE (dovoljenja) | 149 | 35 | 18 | 1 | 203 |
| PROSJAČENJE | 1 | 0 | 0 | 0 | 1 |
| PROMET, CESTE, SIGNALIZACIJA | 12 | 7 | 7 | 6 | 32 |
| SKUPAJ | 233 | 56 | 46 | 15 | 350 |

**Tabela 2:**

**Inšpekcijska služba – št. zadev v letu 2014**

|  |  |  |  |  |  |
| --- | --- | --- | --- | --- | --- |
|  | **OBČINA ŠEMPETER-VRTOJBA** | **OBČINA RENČE-VOGRSKO** | **OBČINA MIREN-KOSTANJEVICA** | **OBČINA VIPAVA** | **SKUPAJ** |
| UREJANJE RASTLINJA (OBREZOVANJE) | 5 | 1 | 3 | 0 | 9 |
| RAVNANJE Z ODPADKI, KURJENJE | 5 | 0 | 2 | 2 | 9 |
| ORANJE | 0 | 0 | 0 | 0 | 0 |
| OGLAŠEVANJE IN PLAKATIRANJE | 0 | 3 | 2 | 2 | 7 |
| NADZOR NAD STANJEM OBČINSKIH CEST, PROMET | 25 | 18 | 14 | 5 | 62 |
| UPORABA JAVNE POVRŠINE (dovoljenja) | 73 | 25 | 18 | 1 | 117 |
| USTNA OPOZORILA - OSVEŠČANJE | 40 | 13 | 25 | 16 | 94 |
| SKUPAJ | 148 | 60 | 64 | 26 | 298 |

Iz obeh tabel je razvidno, da je bilo največ ukrepov na področju nadzora uporabe javnih površin, zlasti v varovanem pasu občinskih cest. Pri nadzoru ugotavljamo, da ljudje niso ustrezno seznanjeni z obveznostmi pridobivanja soglasij in dovoljenj za posege v varovalni pas občinske ceste (npr.: vzdrževalna dela na fasadah stanovanjskih hiš, obnovah ograj, zasaditev živih mej, vzpostavitev priključkov na občinsko javno cesto, postavitev delovnega odra ipd.).

V primeru odkritja nepravilnosti občane najprej opozorimo, da dela ustavijo, na občini pridobijo ustrezno dovoljenje in nato dela izvedejo v skladu s pogoji, ki so navedeni v dovoljenju. Ali so dela izvedena v skladu s pogoji, preverimo na terenu. Kljub izboljšani situaciji nadaljujemo z nadzorom in osveščanjem, saj lahko le tako izboljšamo razmere ter zagotovimo bolj varen promet v občini.

Ugotavljamo, da se v letu 2014 v Občini Renče-Vogrsko število kršitev povezanih z razraščanjem rastlinja na ceste in pločnike oziroma javno dobro v primerjavi z lanskim letom ni bistveno spremenilo, zato nadaljujemo z izvajanjem rednega nadzora, ljudi osveščamo in opozarjamo. V sodelovanju z občinsko upravo smo učinkovito izvedli ureditev živih mej ob javni prometni površini na območju Bukovice.

Na področju inšpekcijske in redarske službe opažamo upad kršitev na področju nepravilnega oranja njiv ob občinskih cestah in javnih poteh. Nekaj oračev, še posebej na območju ob potoku Lijak, ki so nameravali orati preblizu javne poti in obračati traktorje na cestišču, kar ima lahko za posledico poškodovanje le-te oziroma povzroča nevarnost za udeležence v prometu, smo osvestili s pravim načinom oranja. Predvsem se je ta problematika pojavljala v pomladnih in jesenskih mesecih, zato bomo kljub izboljšanemu stanju, s ciljem ohranjanja in zaščite cestnega telesa, nadaljevali z nadzorom in osveščanjem.

V MU namenjamo veliko pozornost prometni signalizaciji in oviram na cestiščih. Zaznali smo nekaj nepravilnosti (pomanjkljiva prometna signalizacija, onesnaženje cestišča zaradi izvajanja del v varovanem pasu ipd). V primeru zaznave kakršnih koli nepravilnosti, poškodovane prometne signalizacije, ovir na cestišču, onesnaženju cestišč …, o tem nemudoma obvestimo izvajalca del ali vzdrževalca občinskih cest in javnih poti v občini Renče-Vogrsko, ki nepravilnosti v najkrajšem času odpravita. V obdobju obilnega deževja smo izvajali aktiven nadzor na področju urejenosti in prevoznosti cest ter čiščenju obcestnih jarkov in odtokov. V zimskem času smo kar nekaj pozornosti namenili razmeram na občinskih cestah in obveščali vzdrževalca, da je v primeru zmrzali posipal prometne in javne površine. Pozorni smo na ažurno košnjo, čiščenje bankin, obcestnih odtokov in jarkov, ki lahko povzročijo zastoj vode in poplavljanje cestišča, ter posledično nevarnost v prometu. Zaznali smo večkratno onesnaženje ceste v bližini gradbišč in ceste pri podjetju Goriške opekarne d.d.. Zaznali in obvestili smo povzročitelje, da naj cestišče nemudoma očistijo, kar so tudi takoj naredili.

Ocenjujemo, da vzdrževalci občinskih cest ter javnih poti zelo dobro, ažurno opravljajo svoje naloge in tako poskrbijo za varno odvijanje prometa.

Veliko pozornosti smo namenili prometu, še posebej v okolici dveh večjih gradbišč v Bukovici in pri osnovni šoli v Renčah.

Opažamo, da se je število psov brez povodca ter zapuščenih živali (mačk) zmanjšalo. Kljub izboljšani situaciji nadaljujemo z nadzorom in osveščanjem, saj le tako lahko ohranimo ali celo izboljšamo situacijo.

Ugotavljamo, da se stanje na področju zapuščenih vozil v primerjavi s prejšnjim letom ni bistveno spremenilo. Izvajamo ukrepe, da bi bilo teh vozil čim manj na javnih površinah, saj le-ta onesnažujejo okolje ter kvarijo podobo naše okolice.

Veliko pozornost smo namenili tudi plakatiranju, še posebej v času lokalnih volitev. Nadzirali smo pravilnost nameščanja plakatov na za to namenjena plakatna mesta in ustrezno ukrepali.

Nadzor smo izvajali nad urejenostjo ekoloških otokov ter osveščali ljudi o pravilnem odlaganju in ločevanju odpadkov. Opažamo, da še vedno veliko občanov ne ločuje odpadkov. V okviru izvajanja nadzora nad stanjem ekoloških otokov oziroma kontejnerskih mest lahko zaključimo, da so le ti primerno vzdrževani, za kar gre pohvala koncesionarju. Kadar odkrijemo nepravilno odlaganje odpadkov iz gospodinjstev na kontejnerskih mestih, o tem obvestimo koncesionarja, kateri v zelo kratkem času poskrbi za take nepravilno odložene odpadke. Ocenjujemo, da je sodelovanje s podjetjem Komunala Nova Gorica d.d. zgledno.

Tudi letos smo sodelovali s Fitosanitarno inšpekcijo, ki je pristojna za zatiranje škodljivih rastlin, predvsem rastline rodu Ambrosia, ki je še posebej razraščena na območju pri izlivu potoka Lijak v Vipavo.

Aktiven nadzor izvajamo tudi na področju uporabe javnih površin v lasti Občine Renče-Vogrsko. Preverjamo, ali imajo uporabniki dovoljenje za uporabo javne površine in ali upoštevajo pogoje, ki so navedeni v dovoljenju za uporabo javne površine. V primeru zaznave nepravilnosti smo uporabnike osvestili na kraju samem.

**Tabela 3:**

**Nadzor cestnega prometa – inšpektorja in redarji**

|  |  |  |  |  |  |
| --- | --- | --- | --- | --- | --- |
|  | **OBČINA ŠEMPETER-VRTOJBA** | **OBČINA RENČE-VOGRSKO** | **OBČINA MIREN-KOSTANJEVICA** | **OBČINA VIPAVA** | **SKUPAJ** |
| MIRUJOČI PROMET (prekrški,  izdani PN) | 214 | 0 | 19 | 121 | 354 |
| USTNA OPOZORILA , OSVEŠČANJE, POJASNILA | 3.002 | 850 | 1030 | 1470 | 6.352 |
| UGOVORI | 6 | 0 | 1 | 0 | 7 |
| ODLOČBE | 7 | 0 | 1 | 0 | 8 |
| USTAVITEV POSTOPKA | 4 | 0 | 0 | 0 | 4 |
| SKLEPI | 1 | 0 | 0 | 0 | 1 |
| ZAHTEVA ZA SODNO VARSTVO | 1 | 0 | 0 | 0 | 1 |
| ODGOVORI | 20 | 1 | 1 | 5 | 27 |
| SKUPAJ | 3255 | 851 | 1022 | 1626 | 6754 |

**Iz Tabele 3** je razvidno, da je bilo izvedeno največ aktivnosti oz. ukrepov z izdajanjem ustnih opozoril in osveščanja na kraju samem. Cilj službe je, da udeležence v cestnem prometu ozavesti o pravilnem ravnanju, ter tako zagotovi varnost.

Na področju mirujočega prometa je redarska služba v Občini Renče-Vogrsko izrekla okoli 750 ustnih opozoril. Poostren nadzor je bil izveden v Renčah na Trgu ter v bližini OŠ Renče. Kršitve so bile povezane z nepravilnim parkiranjem na prostoru za invalide, na prehodih za pešce, pločnikih in mestih, ki niso namenjeni parkiranju kot so avtobusna postajališča ipd.. S takšno obliko nadzora bomo nadaljevali.

V Medobčinski upravi aktivno sodelujemo s policijo in občinsko upravo. V ta namen smo v prvih šolskih dneh skupaj organizirali mešane patrulje in tako pripomogli k večji varnosti otrok v bližini vrtca in osnovne šole. Prav tako smo v okviru mešanih patrulj izvajali konec leta nadzor na področju mirujočega prometa oziroma cestno prometnih prekrškov. Organizirani so bili tudi strokovni posveti – sestanki glede usklajevanja operativnih nalog in izmenjave izkušenj s predlogi rešitev.

Nadzor smo občasno opravljali tudi med vikendi in v popoldanskem času, vendar nismo zaznali posebnosti.

Cilj našega delovanja je v vzpostavitvi partnerskega odnosa, tako z občani kot z inštitucijami in posledično omogočiti boljše in bolj varne pogoje za življenje in delo ljudi v Občini Renče-Vogrsko. To lahko dosežemo le s stalnim nadzorom terena občine, z našo odzivnostjo in dostopnostjo na terenu ter z dobrim sodelovanjem z občinsko upravo, krajevnimi skupnostmi in s pristojnimi institucijami (Policijsko upravo Nova Gorica, Civilno zaščito v občini, Komunalo Nova Gorica d.d., Cestnim podjetjem Nova Gorica d.d., Miklavčič s.p., Merljaki, drugimi inšpekcijskimi službami, osnovno šolo, vrtcem, gasilci idr.).

Številka: 02101-2/2015-2 Vodja medobčinske uprave

Šempeter pri Gorici, dne 19.1.2015 Tadej Mori